Udalak taxi-bonuen dirulaguntzen deialdia egin du, garraio egokitua emateko mugikortasunean desgaitasun larriak dituztenei | Ayuntamiento de Pamplona\nDeialdiak 190.000 euroko aurrekontua du, eta dagoeneko zabalik dago eskabideak aurkezteko epea\n2021ko Urtarrila 19a\nIruñeko Udalak, beste urte batez, banakako laguntzak emateko deialdia egin du, taxi-bonu txartelen bidez, desgaitasuna dela-eta hiri garraio kolektiboa erabiltzeko zailtasunak dituzten pertsonei. Laguntza horien bidez behar horietara egokitutako garraioa eskaintzen da (taxia), onuradunari egin behar dituen ibilbideak eta joan-etorriak finantzatuta. Deialdiak 190.000 euroko aurrekontua du esleituta.\nLaguntza hauen helburua da mugikortasun arazoak dituzten pertsonei hiriko joan-etorrietan laguntzea, bizimodu independentea egiteko aukera izan dezaten eta, ondorioz, gainerako herritarren eskubide berberak izan ditzaten, baldintza berberetan. Deialdi hau garraio kolektibo publikoan erabilitako ibilgailuen irisgarritasunaren garapenak baldintzatuko du beti.\nDiru-laguntza honela zehazten da: txartel elektroniko baten bidez emanen zaie dirua onuradunei, joan-etorriak taxi-zerbitzu publikoaren bidez egin ahal izateko erabil dezaten 2021. urtean. Taxi-bonuek izaera pertsonal eta besterenezina dute, eta diru-txartel elektroniko formatuan igorriko da. Iruñerriko Mankomunitateak emandako zerbitzuaren edozein taxi-motatan erabiltzen ahalko dira, eta Iruñerriko garraio publikoaren hiriarteko eremuaren barnekoetarako. Onuradunak diru-txartel hori erabiliko duela jakinarazi beharko dio taxiari aldez aurretik.\nUrtarrilaren 31ra arte dago zabalik eskaera egiteko epea. 2020. urtean baiezko erantzuna jaso duten eskaerak baliagarriak izanen dira 2021eko urtarrilaren 1etik espedientea ebazten den egunera arte, betiere eskaera berria 15 egun naturaleko epean aurkezten badute, oinarri hauek Nafarroako Aldizkari Ofizialean argitaratu eta hortik aitzina (abenduaren 31n argitaratu ziren). Aipatu epean ez baina geroago eginez gero, eskatzaile berritzat hartuko dira.\nLaguntza eskatzeko betekizunak\nLaguntza horiek jaso ahal izateko, onuradunak Iruñean erroldatuta egon behar du 2020ko urtarrilaren 1az geroztik, eta laguntza jaso bitartean alta emanda egon behar du. Horrez gain, desgaitasunen bat izan behar du, %33ko graduan edo handiagoan, halako moduz ezen biziki galarazten baitio garraio kolektiboetan sartzea, eta hori Desgaitasun Agiri Ofizialaren bidez egiaztatu behar du. Ezinen du gidabaimenik eduki, edo gidatzea galarazita izan beharko du desgaitasunak eragindako baldintza fisikoak direla medio, eta ezinen du eduki, ezta ere, mugitzeko desgaitasuna duen pertsona batek gidatzeko moduko ibilgailu egokitu propioa.\nDeialdiaren oinarriek beste betekizun batzuk ezartzen dituzte, errenta mailara lotuak, laguntza horiek eskatu ahal izateko. Familia-unitateak ezinen du gainditu PFEZean aitortutako urteko diru-sarreren maila bat, kide kopuruaren eta OAEAPen arabera, eta familia-unitate horrek ere ez du 150.000 eurotik gorako ondarerik izan behar, ohiko etxebizitzaren balioa izan salbu. Egoera bereziak ere deskribatzen dira, hala nola familia-harrera, familia berean desgaitasun larria duten bi kide egotea edo gaixotasun edo patologia biziki larriak.\nHileroko gehieneko zenbatekoak\nOnuradunei ematen ahal zaien gehieneko zenbatekoa garraio kolektiboetan sartzeko zailtasunak neurtzen dituen baremo batek zehazten du. Zenbatekoa hileko 62 eta 103 euro bitartekoa izanen da, 1971/1999 Errege Dekretuan araututako prozeduraren bidez aitortutako desgaitasun-mailaren arabera. Onuraduna egoitza-zentro batean bizi bada, zenbatekoak 86 eta 52 euro bitartekoak izanen dira.\nHala ere, % 25eko gehigarria emanen da egunero taxia erabiltzeko beharra egiaztatzen bada lantoki batera edo ikastetxe batera joateko, betiere baldin eta zentroak ez badu erabiltzaile mota horiendako garraio egokitua eskaintzen. Hileroko gehieneko zenbatekoa % 10 murriztuko da onuraduna desgaitasuna dutenendako aparkatze-txartel baten titularra izanez gero. Murrizketa horrek ez die eragingo egoitza-zentroetan bizitzen, ikasten edo lanean ari direnei.


Lazkaon abiarazi dute Mintzalagun ekimenaBy Aimar Maiz on 2012/10/09 in Gizartea Aurreko ostegunean plazan egin zuten aurreneko juntadizoa Lazkaoko Mintzalagun, beste ikasturte bati hasiera emateko. Azalpenak emateko eta taldeak osatzeko deialdira 25 bat lagun elkartu ziren. Izena hartu ondoren, hiruko taldeak osatuko dituzte: euskaldun zahar bat eta berri. Gerriko kultur elkartearen akuiluarekin, herrian «urte dexentean ondo funtzionatu» duen jarduera hasi da, beste behin. Udalaren, San Benito ikastolaren eta Maizpideren babesa du. Egitekoa, astean behin ordubetean bildu, eta edozertaz hitz egitea da. Komeni 14:30etik 16:30era eta 18:45etik 20:00etara bitarteetan izatea, Maizpideko ikasleen ordu libreak direlako. Ez dago nahitaez euskara batuan aritu beharrik. Helburua kaleko hizkerara ohitzea delako, eta inguruan euskaraz aritzea zail dutenei laguntzea, mintzapraktika egitea. Maiatzera arte iraungo du Mintzalagunak. Ekitaldi osagarriak ere izango dira urtean zehar. Doan da, guztientzat.\n‘Euskaraz bizi nahi dut’ lasterketa arrakastatsua LazkaonBy Goierriko Hitza on 2012/09/22 in Sailkatugabeak Gaur arratsaldean Euskaraz bizi nahi dut lasterketa izan da Lazkaon. Adin guztietako bizilagunek eman dute izena: 150 korrikalarik parte hartu dute. Ondoren, zozketa eta merienda izan dira.\nUdal euskaltegiaren mende laurdena lagun artean ospatu dute IgartzanBy Beasaingo Hitza on 2012/09/21 in Kultura Beasaingo udal euskaltegiak 25 urte bete ditu aurten, eta urtemuga hori ospatzeko ekitaldi nagusia egin zuten atzo, Igartza jauregian. Txalapartarien doinuak ongi-etorria egiten ziela, ehun lagun inguru elkartu ziren hitzaldietarako aretoan. Ekitaldian, Mari Paz Martin euskaltegiko zuzendariak, Koldo Agirre alkateak, Aitor Larburu zinegotziak, Zigor Etxeburua Gipuzkoako Foru Aldundiko euskara arloko zuzendariak eta Joxerra Gartzia hizkuntzalariak parte hartu zuten. Beasaingo udal euskaltegiak 1987ko irailaren 1ean zabaldu zituen ateak; lau irakasle eta 103 ikasle zituen. Lehen urteak, egun kultur etxea dagoen eraikinean, udaletxearen ondoan egin zituen. Harrezkero ordea, udal euskaltegitik “4.000 eta 4.500 ikasle artean” pasa direla gogorarazi zuen Aitor Larburuk, eta egun, sei irakasle ari direla lanean. Mari Paz Martin euskaltegiko zuzendariak, Igartza eta euskaltegia alderatu zituen. “Horma hauek historiaren pasarte ugari gordetzen duten bezala, Beasaingo udal euskaltegiak ere hamaika bizipen, eta urtetan zehar euskararen alde egindako lana biltzen ditu bere oroimenean”. Hain zuzen ere, 25. urteurrenaren harira egin duten memoriaren liburua ekarri zuen gogora Martinek; izan ere, euskaltegiarekin lotura izan duten dozenaka lagunen testigantzak jaso dituzte bertan. Baina historiari ez ezik, etorkizunari ere begiratu nahi izan zion, eta hastear den 2012/13 ikasturterako prestatu duten logotipo berria ere aurkeztu zuen, “nik maite dut euskara” dioena, “hori baita hizkuntza bat ikasterakoan izan dezakegun [...]\nAEKn hilaren 28ra arte eman daiteke izenaBy Beasaingo Hitza on 2012/09/20 in Kultura Euskara bizia lemapean ekin dio Goierriko Goiztiri AEK euskaltegiak aurtengo matrikulazio kanpainari. Irailaren 28ra arte eman ahalko da izena Ordiziako (943 88 91 74) edo Beasaingo (943 88 93 40) bulegoetan. EGA eta hizkuntz eskakizunen prestaketa, …\nLegorretan etorkinentzat euskara ikastaroa antolatu duteBy Aimar Maiz on 2012/09/11 in Ikastaroak Etorkinentzat Aisa euskara ikastaroa antolatu du Legorretako Udalak, herrian bertan. 60 ordukoa da, 30 egunean garatuko dena. Izena irailaren 17rako eman behar da, udaletxean (943 08 40 00). Matrikula 18 euro da.\nLazkaon garagardo festa egingo dute irailaren 13tik 16ra, ‘Berria’ egunkariaren aldeBy Aimar Maiz on 2012/09/05 in Ekitaldiak, Festak, Gizartea Berria egunkariaren egoera ekonomikoa hobetzen laguntzeko hurrengo ‘ziztada’ Lazkaon izango da. Garagardo festa antolatu dute herriko hainbat eragilek, Gerriko kultur elkartearen gidaritzapean. Irailaren 13tik 16ra da feria, ostegunetik iga…\nAmerikako hamasei euskara irakasle Maizpiden dira, ‘Gazte Mundu’ programan ardatz direlakoBy Aimar Maiz on 2012/09/05 in Gizartea Euskal diasporan euskara irakasle ari diren hamasei lagun Lazkaon dira. Atzo iritsi ziren, eta iraila han igaroko dute, Eusko Jaurlaritzaren Gazte Mundu ekimeneko egitaraua osatu artean. Argentinatik, Uruguaitik, Kolonbiatik eta Amerikako Estatu Batuetatik etorri dira. Hasierako asmoa 30 laguneko multzoa etortzea bazen ere, aurrekontu murrizketagatik erdira bihurtu dute kopurua. Gazte Munduren egitekoa diasporako gazteak Euskal Herriarekin lotzea da, urtean behin gai jakinetako egonaldiak bertan antolatuz. Iaz Donostian egin zuten mundu mailako batzarrean, partaideek eurek proposatu zuten espreski aurtengo programa euskara irakasleei eskaintzea. Lazkaon, Maizpide euskaltegia izango dute egoitza. Izan ere, hamasei irakasleek Goierriko barnetegi horrekin lehenagotik dute lotura, ikasle garaietatik, eta Euskara munduan programaren bitartez —euskal etxeetan euskararen irakaskuntzaren koordinazioa eta laguntza bideratzen du— zilborreste birtualarekin harremanetan jarraitzen dute. Agintarien harrera Etorri eta berehala, Eusko Jaurlaritzako Hizkuntza Politikako sailburuorde Lurdes Auzmendik, Kanpo Harremanetarako zuzendari Julian Zelaiak eta HABEko zuzendari nagusi Iñaki Uribek harrera egin zieten, atzo eguerdian. Maizpideko Jon Urdangarinek egin zituen anfitrioi lanak, herenegun zuzendari kargua hartu eta lehenengo ekitaldi ofiziala zuenean. Maizpide euskaltegian hartu dute ostatu, eta programaren mardulena han garatuko dute. Bi zatitan banatu diete hila, Kinku Zinkunegi koordinatzaileak argitu duenez. Lehen hamabostaldia irakaskuntzan zentratuko dute: diasporako irakasleen egitekoak, materialen ezagutza, edota irizpide metodologikoak finkatzen. Bigarren zatian, [...]\n‘Gazte mundu’ ekimena aurkeztuko dute LazkaonBy Aimar Maiz on 2012/09/03 in Kultura Eusko Jaurlaritzak sustatutako Gazte mundu ekimena Lazkaon gauzatuko da aurten. Gaur eguerdian aurkeztuko dute. Euskal diasporari begira sortutako jarduera-programa da, eta euskara irakasleei eskainiko diete aurtengoa. Munduan zeharreko euskal etxeetak…\nEuskara eskoletarako diru laguntzak eska litezkeBy Aimar Maiz on 2012/09/03 in Ekonomia, Gizartea Euskara ikasteko eskolengatik diru laguntzak emateko deialdia egin du Lazkaoko Udalak. Matrikularen erdia finantzatuko du. Baldintzen artean, Lazkaon erroldatua egotea, langabezian egotea, eta eskolen %80ra joatea daude, besteak beste. Eskaera urriaren…\nHitano barnetegia egiten ari dira Lizarrustiko parketxeanBy Aimar Maiz on 2012/07/19 in Gizartea, Ikastaroak Euskararen berezko bigarren pertsona singularra galbidean da. Hika geroz eta gutxiago entzuten da, denbora askoan arlotekeriaren, baserritartasunaren eta errespetu faltaren hobenekin lotu izan delako. Zu formak hartu zion lekua, jantziagoa zelakoan. Baina, toka edo noka aritzearen adierazkortasuna, gertutasuna eta hizlarien arteko lotura ikusezina galdu dira bidean. Ezin esan Goierrik hikari bizkar eman dionik. Erabiltzen da gaur egun oraindik, nahiz eta esparru askotatik desagertu den: emakumezkoen artetik, adibidez, mutilek neskei egiterakoan. Kasualitatez ala ez, Ritxi Lizartza eta Eneko Haritza irakasleek antolatu duten lehenbiziko hitano barnetegia Goierrin ari dira gauzatzen. Lizarrustiko parketxean dago talde bat, aste osorako. Astelehenean hasi eta larunbat eguerdira bitarte, hikako hizkera ikasten edo lantzen ari da euskaldun taldetxo bat. «Sei egunetan eman nahi diagu normalean bi hilabete eta erdian, 30-40 orduko ikastaroetean ematen dugun programazioa. Lehenengo aldia duk barnetegi batean hain trinko ematen duguna. Gustatuko litzaigukek aurrera begira jarraipena izatea», esan du Eneko Haritzak, hika inoiz utzi gabe. Ritxi Lizartzaren esperientziatik abiatu zen orain Lizarrustira iritsi den egitasmoa. «Lizartzak Euskal Telebistan zuzenketak egiten ditik, Goenkale-ko gidoiekin-eta. Hutsune batzuk topatu zitian. Euskaltzaindiak aditzak-eta arautu zitian, baina beste gauza batzuk arautu gabe gelditu zituan. Gidoilari desberdinak daudenez, egun batetik bestera halako kontraesan batzuk sortzen hituan. Horri begira, tradizioan oinarrituta proposamen [...]\nmuxu haundi bat etxeko danon partez!http://goierri.hitza.info/files/2013/11/Juanita-azaroak-15-300x280.jpgJuanita Agirre (Urtsuaran) irakurri gehiago » Guztiak irakurriEskelak Juli Telleria Berasategi\tMarino Izagirre Ormazabal\tGuztiak irakurriBereziak\tBerriketan.info Viewing item 1 to 5 (of 5 items) Juan Luis Zabala posted an update 6 hours, 56 minutes ago\nEnekoitz Esnaola posted an update 11 hours ago\nIgor Susaeta posted an update 11 hours, 24 minutes ago\nIgor Susaeta posted an update in the group Durangoko Azoka 2013 15 hours, 53 minutes ago\nAmaia Portugal posted an update 16 hours, 22 minutes ago


Jendetza bildu da mobilizazioetan, Israelen erasoa salatzeko | Mundua | Berria\nUztailaren 15etik 20ra bitartean, hainbat mobilizazio prestatu dituzte eragile ugarik, Palestinari elkartasuna adierazi eta Israelgo armadaren erasoak gaitzesteko. Gaur arratsaldean ehunka lagun atera dira kalera; besteak beste, Bilbon, Iruñean eta Donostian. Elkarretaratzeak zein manifestazioak egin dituzte.\nIruñean, esaterako, Gazako sarraskia gelditu. Palestina askatu leloa eraman dute. Askapenak eta Internazionalistak Auzolanean-ek antolatu dute martxa, eta nazioarteari eskatu diote "estatu sionistari presioa egiteko", palestinarren aurkako "eraso koldarrak" bertan behera utz ditzan. Gainera, 2006an Gazan ezarritako "blokeoa" amaitzeko ere eskatu dute. "Ez gaitezen besoak gurutzatuta geratu etengabeko genozidioaren aurrean. Israeli boikota egitea Palestina hemendik laguntzeko modu bat da".\nHiriburuetan ez ezik, Tolosan, Errenterian, Ermuan eta Euskal Herriko beste hainbat herritan ere kalera atera dira palestinarrei babesa adierazteko.


Badator Negu Kulturala ekintzez beteta | Lezoko Unibertsitateko Udala\nHasiera » Berriak » Badator Negu Kulturala ekintzez beteta\nBadator Negu Kulturala ekintzez beteta\nBeste behin Lezoko herritarrak kultur giroan murgiltzeko helburuarekin hainbat jarduera antolatu ditu Udalak haur, gazte eta helduentzat. Kultur eskaintzak aro berri bati ekingo dio 2018ko udazkenean. Udalak aurreratu du gaurdanik sentiberatze kanpaina berezia abiaraziko duela bereziki bi helburu lortzeko: kultur jarduerak eta kultur taldeen lana balioan jartzea eta haurren emanaldiak haurren gune izango direla bermatzea.\nHaur jarduerak, antzerkiak, literatur solasaldiak eta Lesoinu izango dira aurtengo Negu Kulturaleko protagonista nagusiak. Beste behin, liburutegiak, Musika Eskolak eta kultur sailak antolatutako ekintzekin osatu da egitaraua herritarren artean kultur produkzio berriak eta bereziki etxeko txikienen artean arte eszenikoak ikusteko ohiturak eta aukerak sustatu eta bermatzeko.\nHori dela eta, egitarauan jasota dauden ekintza multzo handia dago haurrei bideratuta, besteak beste, “Pintto-Pintto” emanaldia, Eriz Magoaren ikuskizuna, “Koko dragoi txikia” eta “Pan.Sekula betirako bidaia” ikus-entzunezkoak eta “Pixkanaka-pixkanaka” ikuskizuna.\nGazte eta helduei dagokienean, besteak beste, “Bisaiak, jauziaren aurpegiak” ikus-entzunezko emanaldiaz edota “Frida Kahlo, viva la vida”, “Cronopia”, “Hozkailua”, “Mami Lebrun” eta “Código Atenea” antzerki lanez gozatu ahal izango dute herritarrek. Era berean, datozen hilabeteetan 2 literatur solasaldi egingo dira, bata gazteleraz, Petros Márkaris idazlearen “Muerte en Estambul” liburuari buruzkoa eta bestea, euskaraz, Ana Malagonen “Gelditu zaitezte gurekin” liburuari buruzkoa.\nHalaber, martxoaren 16tik 25era Lesoinu, Aste Pedagogiko musikala ospatuko da, dena den egitarau zehatza aurrerago aurkeztuko da.\nGainerako kultur jarduera bakoitzaren egun eta ordu zehatzak ezagutu nahi badituzu sartu: lezo.eus/agenda atalean edota deskargatu Lezoko Udalaren Euskara-Kirola eta Kulturako App-a.\nSakoneko aldaketak 2018ko udazkenean:\nUdalak jakinarazi du, aurtengo udazkenean aro berri bati ekingo diola Lezoko kultur eskaintzak. Ikasturte berriarekin batera, beraz, zenbait berrikuntza txertatuko ditu Udalak bereziki hiru helburu lortzeko: kultur eskaintza eta kultur taldeen lana balioan jartzea, haurren kultur guneak babestea – haurrentzat izan daitezen bermatuz- eta kultur jardueretarako fidelizazioa sustatzea.\nKultur eskaintza eta kultur taldeen lana balioan jarri:\nLezoko Udalak antolatzen dituen kultur emanaldiak eta oro har, kultur eskaintza osoa balioan jartzeko eta kultur taldeei beren lana aitortzeko, udazkenetik aurrera haur jardueretan, helduen ikuskizunetan bezalaxe, sarrera ordaindu beharko da –ez aldiz haur zinemaren kasuan, horiek doakoak izaten jarraituko baitute-. Edozein kasutan, ezarriko zaien prezioa sinbolikoa izango da haurren artean kultur jardueren aldeko ohiturak sustatzea delako helburu nagusia, baina era berean, kultur jarduerek duten balioaz jabearaztea ere lortu nahi da.\nPrezio sinboliko hori 2 eurokoa izango da, baina Udalak haur emankizunen KULTUR BONOAK sortuko ditu eta 10 euroren trukean 10 haur ikuskizun edota emanaldi ikusi ahal izango dira. Beraz, KULTUR BONOA eskuratuta, haur jarduera bakoitzeko euro bat besterik ez da ordaindu behar izango.\nHaurren guneak, haurrentzat:\nKULTUR BONOekin batera, haurren guneak, haurrentzat izan daitezen sustatzeko sentiberatze kanpaina berezia ere abiaraziko du Udalak udazkenean. Izan ere, eta zorionez, hainbatetan Gezala gainezka izaten da haur jarduerak ospatzen direnean, baina sarritan gurasoak haurrekin joaten direnez, zenbait haur kanpoan geratu izan dira, ikuskizunaz ezin gozatu.\nHori dela eta, kanpaina honen helburua izango da gurasoek haurrak ikuskizunera laguntzea, eta lekua badago, lasai aski sartzea, noski, baina, ez dadila haur bakar bat kanpoan gelditu lekurik ez dagoelako.


Ibinagabeitia Proiektua / Olerti 1991 (1991)\n— Olerti 1991 (1991) —\nBein, bertso-sale batek, olerkariakandik bertsolariakana ze alde dagoan itaundu eustan. Ara —esan neutsan—, ikusten dozuan goikaldean dagoan lerdoia, piñudia... Ba, bertsolariak, ezetariko eskutu ez sakontasun bagarik, ikusten dabenez, abestu daroe piñuen izakerea: Zugatz luze ta illunak direala, goibeldu egiten dabela aroa baiña dirua artzeko onak direala ta abar, ezetariko sakontasun ez illuntasun barik. Olerkariak, ostera, piñuari adi dagozala piñudiak eta arein inguruan bere gogo ederberan sortzen dautsoen irudimen olerkoia azaldu daroez alik ondoen, egokien, apaiñen eta aapaldi biotz-eraginkorrez.\nBeingoan aditu eustan adirazi neutsana eta pozik geratu izan zan a, bertsozalea, nire azalpenaz.\nOlerkari eta bertsolarien bitartean ba-dira, baiña, beste batzuk bere: Oleskariak. Beste batzuk ba-dira, ostera, ez olerkari, ez oleskari, ez bertsolari-izenik merezi ez dabenak: Bertsogilleak.\nOlerkariak, izaki eta izadiaren edertasun eta eragiñak gogoa zirkinduriz irudimenean sortu oi dakioezan egokitasunak itzik gozatsu, dotore eta esakera apaiñenakaz, neurtitzez, azaltzen alegintzen direnak doguz. Urriak izan daroaz olangoak, bazterretan.\nOleskariak, itzetik ortzera bertsoak abestuz, baita idatziz be, erriari kistartasunaren ondasunak eta mamiña, abertzaletasuna zein beste zeozer, kantuz, azaltzen eta zabaltzen alegindu daroaz.\nBertsolariak, bururatu-ala era guztietako bertsoak abasten dituez, entzuleen pozgarri.\nBertsogilleak, ostera, kantau barik idatzi egin daroez neurtitzak eta, geienetan, olermenaren ikutu txikienik be bagarik idatzi be.\nIzakien ederra berezitasunez ikusi eta nabaitzeko doaiaz agertzen yakuz mundura, olerkariak eta, gero, ikusiez eta ikasiez, barruan daben olermenaren eragiñez, euren asmu eta nabaipenak alik ondoen, egokien eta apaiñen agertzen alegintzen dira aspaldi biribil eta txukunez olerki egoki eta biotz-eragingarriak atondurik.\nOrain ba-dira, aspaldietan biribildu bagako olerkiak bere: Ba-da, neugurri bagako bertsoak. Ba'daiteke, olerki batzuk, adierazi gureen bat edo beste idazteko, olerki askatuz azaltzeko egokiagoak izatea; baiña negurriaz, igiereaz eta taiuz apaindurik agertzen direan olerkiak beste ikus-begi eta atsegiñik izan daroe bertso askeen aldean, olerki-zaleentzat. Ganera, bertso askeak bere zelanbaiteko neurria ta igierea bear dabez, egokiak izan daitezan. Ez edozelan eta orbelez (alperreko itzez) beterik idatzi. Olerki izateko, itzik erdiak, beintzat, alperreko izan daroez eta olermenik bere ez dauke or zear dabizan olerkitzako bertso luze, astun eta askaturik geianak; olan idaztekotan oba itz leunez idatzi ba'legie.\nEz diñot, bertso askeetan be olerkirik idatzi ezin daitekeanik. Itz askatuzko lanak eurak bere izan oi dira olerkoiak, batzuk beintzat, baiña olermen gitxi aurkitzen dautset, nik neuk, baintzat, olerkitzat agertzen direan neurri bako bertso luzeari.\nOleskarien artean Enbeita'tar Kepa, Muxika-ko Urretxindorra izan genduan goi-maillakoa. Aren laiñeko oleskaririk etxaku agertu izan oindiño, Euskalerrian, eta beste lekuetan be ezetz esango neuke aren neurritik gorakorik. Ak, bere neurtitz irakaskorrez abestuz, kistartasuna sendatu eta abertzaletasuna zabaldu ebazan, gure errietan, agertzen asita ebizan xede eta gogai arrotzeri arpegi-emonez: JEL-tzale zintzoa genduan izan bere, gero, a, Areatza'ko oleskari a. Enbeita, oleskaria ezeze, olerkaria bere ba-genduan eta olerkari ona izan bere. Aren aldean kaxkarrak daukez olerkari ontzat gure aldameneko errietan eta baita geurean bere, politika arrotzez kutsuturiko alderdi batzuk.\nBertsogilleak mutillak, doguz izan, aapaldi biribillak eta apaiñak idazten baiña arein neurtitzak ez dabe izaten biribiltasuna ta apaintasuna baiño besterik: Olangoan be, geienak euskerea ondo menperatzen dabenezkero, itz askatuz idatzi ba'legie, oba; euskeraz ondo jakiñarrren ez dira, ba, ez olerkari, ez oleskari, ez bertsolari be-ta. Oneitariko batzuk, olerkaritzat etsi daroez euren buruak, baiña olangoakandik benetako olerkariakana amil igaroeziña dago.\nGizaseme ta emakume bakotxari, zeozetarako berezitasuna emon izan dautso Jainkoak eta bere izakereari etxoakozan egin-bearretan ez daroa izan iñor be trebea.\nBakotxak bere gaitasun, zaletasun eta izakereari jarraitzea da, ba, egokiena: Olerkari direanak olerkiak onduz irakurleen gogoak gozatu. Oleskariak, erriari oles-egiñez, aapaldi irakasgarriak abestuz gogoak zuzpertzen, zintzoagotzen ekin eta bertsolariak euren bertso egokiakaz entzuleen entzumenak poztu... Eta bertsogilleak itz askatuz idatzti begiez euren burutapenak.\nOlerkariak, oleskariak naiz bertsolariak, guztiak egin daroatse mesede aundia izkuntzeari. Bai-ta olerkigilleak eurak bere...\nBere joan-etorri ta edertasunak neurtitzez idazten eta abesten diarduen giza-semeak dauzan-arte, iraungo dau, ba, euskerak, gure izakereak eta Euskalerrak.


Euskadiko automozio sektorerako trokelgintzaren eta robotikaren alorreko LH Dualeko espezializazio programen hasierako ekitaldia egin da gaur AIC-Automotive Intelligence Centerren Boroako instalazioetan. HETELek antolatu ditu programok AIC-Automotive Intelligence Centerrekin elkarlanean, eta Lanbide eta LHko Sailburuordetzaren laguntza jasotzen dute.\nIkasturte hasierako ekitaldian izan dira Eusko Jaurlaritzako Teknologiako eta LHko Ikaskuntza Aurreratuen zuzendari Rikar Lamadrid; HETELeko lehendakari Julen Elgeta; AIC/ACICAEko Ezagutzaren Kudeaketako zuzendari Aitor Ruiz; bai eta prestakuntza honetan parte hartu duten LHko ikastetxetako ikasle eta irakasleak ere. Ekitaldiaren amaieran bisita egin zaie AICren instalazioei, bertan baitaude arintzean, fabrikazio aurreratuan eta ibilgailuen garapen birtualean espezializatutako zentroak, bai eta Gestamp Technology Institute bera ere. Puntako ekipamendu horiek ekimena jorratzeko gune ezin hobeak dira, ikasleek benetako lan eremuan jarduteko aukera izango baitute, beraien ikaskuntzan lagungarri izateko egokitzapenak eginda.\nZehazki, alde batetik pieza metalikoa lortzeko trokelak diseinatu eta fabrikatzeko ikastaroa (trokelgintzakoa) abian jarri da. Ikasleek enpresetako egonaldiak eta AICn eta GTIn egindakoak txandakatuko dituzte. 18 ikasle hasiko dira ikastaro horretan, eta, besteak beste, Matrici, Garita, Batz, Cie Automotive, Irudi eta Gestamp enpresetan egingo dute jarduna.\nBeste alde batetik, Industria oso automatizatuan ekoizpen bitartekoak kudeatzeko ikastaroa (robotikakoa) ere jarri da abian, eta, aurreko kasuan bezala, ikastaroak enpresetako egonaldiak eta AICn egindakoak txandakatuko ditu. Programa honetan 12 ikasle daude guztira, eta, besteak beste, Inser Robotica, Irudi, Ingemat, Dibal, RPK, Pierburg, Inauxa, Cikautxo, PMG eta Nemak enpresetan arituko dira.


Karpa Kursaaleko zabalgunean egon da, ostiral arratsaldetik, irailak 20, larunbatera arte, irailak 28, eta 11:00etatik gauerdira arte egon da zabalik. Bigarren urtez jarraian, karpa elkargune eta gastronomiaz gozatzeko gune bihurtu da bai zinemako jendearentzat (aktoreak, prentsa, enpresak, jende ospetsua…), bai zinemaldi internazionalak erakarttzen dituen zale eta bisitari ugarientzat. Euskadik dituen kalitate handiko produktuak probatzeaz gain, produktu horien ekoizleak diren gizon eta emakumeen lana ezagutzeko aukera ere izan dute bertaratzen direnek.\nNobedade moduan, aurten arratsaldero egin dira dastaketak, astelehenetik, hilak 232, ostiralera bitartean, hilak 28. Dastaketa horien artetik, astearte eta ostiralekoak nabarmendu daitezke. Lehenengo dastaketa txokolotatean zentratu da eta, dastaketaren aurretik, Le chocolat de H filma eman da Principe Zine Aretoetan. Tsujiguchi Hironobu gozogile famatuaren gaineko filma da. Geroago, jada Euskadi Basque Country Karpan, gozogile horrek txokolatez sortutako lau produktu eta Rafa Gorrotxategi gure gozogilerik ospetsuenetakoaren beste bederatzi produktu probatu dira, eta Rafa Gorrotxategik “Euskal Herriko txokolatearen eta turroiaren historia laburraz” hitz egin du.\nOstiraleko dastaketari dagokionez, Mikel Urretabizkaiak gaztari buruz egindako Gazta filmaren omenezko dastaketa bat zen, eta Ordiziako Gazta Kofradiaren eta Mikel Garaizabal enologoaren eskutik egin da. Mikel Garaizabalek asteleheneko eta osteguneko dastaketak ere gidatu ditu, Euskadiko ardoen eta gaztaren arteko uztarketan zentratuta.\nEuskadi Basque Country Karpan, halaber, sari hauek banatu dira: Basque Country Gastronomiko (asteazkena, hilak 25, 18:00etan) eta Lurra (osteguna, hilak 26, 18:00etan).\nEsperientzia hau egin den bigarren aldia da. 2018an bezala, VIP gune bat egongo da eta beste bat jende ororentzat irekita, non Euskadiko kalitateko produktuekin egindako edariak eta pintxoak dastatu ahal izango diren. Besteak beste, Eusko Labeleko produktuak, Idiazabal Gazta, txokolatea, Getariako Txakolina, Euskal Sagardoa eta Arabako Errioxako Ardoa eskainiko dira dastatzeko.


WORKinn-ek, lan-aukeren azokak, goraka dirau | workinn\nElkarrizketetarako bi egun eta ehun bat lan-eskaintza mahai gainean. Horiek dira WORKinn egiaztatzen dutenak; izan ere, enplegu industrialaren azoka honen laugarren edizioak oso harrera ona izan du bertaratutakoen artean. Hainbat enpresa, estatuko zein Euskadiko agentzia eta aholkularitza-enpresa izan dira Bilbao Exhibition Centre-ko atarian; aktiboan, langabezian edo lan munduan sartzeko haien lehen lan-aukera bilatzen duten profesionalekin.\nEnpresa erakusketarien arduradunek haien standetara hurbiltzen diren hautagaiekin hitz egiten dute. Batzuk berehala hasteko profil jakin baten bila dabiltza; beste batzuk, ordea, etorkizuneko proiektuetarako lan-poltsak hedatzeko asmoa ere badute.\n“Ez dugu eskaintza kopuru zehatzik. Egia da bost profil jakinen bila gabiltzala, baina berriak gara hemen. Urte bete daramagu Zamudion eta Ingeniaritza Mekanikoko, Elektrikoko, Automatizazio eta Kontroleko… profesionalak behar ditugu. Beraz, curriculum asko biltzen ari gara; agian ez oraintxe bertan lan egiteko, baina bai gure datu basean sartzeko”, dio Aitziber Trujillok, Ferchau-tik. Hain zuzen ere, enpresa honek WORKinn-en ezagutu zuen gazte bat kontratatu zuen iaz, eta gaur egun enpresan lan egiten jarraitzen du.\nLKS Selección-en standean, Goreti Bengoetxea eta Hegoi Monje etengabe egon dira hautagaiekin elkarrizketak egiten. “Pozik gaude, oso ondo doalako dena. Interesgarriak iruditu zaizkigun zenbait curriculum aukeratu ditugu dagoeneko”, azaldu dute. EAEko hiru lurraldeak barne hartzen dituzten 21 lan-eskaintzarekin gerturatu da LKS WORKinn-era. “Enpresek ingeniari elektronikoak bilatzen dituzte orain eta batzuk hurbildu zaizkigu, beraz, lokalizatuta ditugu dagoeneko”.\nCurriculumak arintasunez mugitzen dira WORKinn-eko standetatik, hautagaiek ilaran haien txanda itxaroten duten bitartean. Lorena Castañoren kasua da hori, Venezuelatik heldu berria dena. “Bizitzako jazoerek Donostiara ekarri naute, nire herrialdean enpresa pribatua geldirik dagoelako. Bertan, metalmekanika, galdaragintza eta automatizazio bidezko nahasketa enpresa bat daukagu, beste batzuen artean”. Lorena Automatizazioan eta Kontrolean espezializatutako ingeniari elektronikoa da, eta 28 urteko eskarmentua dauka. “Aukera berrien bila etorri naiz”.\n“Hobe da etortzea eta enpresek zuzenean ezagutzea gu eta lan egiteko dugun gogoa; eta ez curriculuma internet bidez bidaltzea, hotza eta inpertsonala baita”, diote Adrián Cenizok, Eder Fernándezek eta Ismail Iguaránek, haien ibilaldi profesionala hasi nahi duten 25 urteko hiru gaztek.\nSaid El Morabitik hamar curriculum zekartzan beso azpian. Magrebko gazteak urte bete darama langabezian, baina lan-merkatura itzultzeko ilusioz hurbildu da WORKinn-era. “Lan-aukera baten bila nabil Makina-erremintaren sektorean, hau baita nire sektorea. Automatizatutako Sistemen Mantentze-lanetan goi-mailako teknikaria naiz. Zerbait lor dezakedanaren esperantza eman didaten elkarrizketa batzuk egin ditut”.\nWORKinn-ek 24 enpresa erakusketariren parte-hartzea izan du, horien artean: AFM Cluster- Advanced Manufacturing Technologies; AIMHE (Makina Erremintaren Inportatzaileen Elkartea); DEMA, enplegu eta ekintzailetza foru agentzia; Bizkaiko Foru Aldundia; Fagor Arrasate; Ferchau Engineering Spain S. L.; Eusko Jaurlaritza, Lanbide-ren eskutik; Grupo Lontana; Grupo Sarralle, Makina-Erremintaren Institutua (IMH), LKS Selección eta Sna Europe Industries Iberia S. A. Gainera, gehienek 2020. urteko azokarako gunea erreserbatu dute eta horrek erakusketa-eredu honenganako konfiantza eta apustua berresten du.\nBEC-ek idatzirik |2019-06-06T16:24:18+01:006 de ekaina de 2019|Albisteak|0 Iruzkin


https://www.berria.eus Bere azken artikuluak eu Thu, 13 Aug 2020 07:47:39 +0200 hourly 1 https://www.berria.eus/irudiak/berriaB.png https://www.berria.eus https://www.berria.eus/paperekoa/2022/029/001/2019-05-26/intentsitatean_eroso.htm Sun, 26 May 2019 00:00:00 +0200 Arkaitz Mendoza https://www.berria.eus/paperekoa/2022/029/001/2019-05-26/intentsitatean_eroso.htm\nZuzendaria: Robert TreviÃ±o. Biolontxeloa: Pablo Ferrandez. Egitaraua: A. Dvoraken Biolontxelorako Kontzertua eta E. Elgarren 2. Sinfonia. Lekua: Donostiako Kursaal auditoriuma. Eguna: Maiatzak 24.\nIntentsitate handiko bi orduko egitaraua erronka handia izan da Euskadiko Orkestrarentzat, egitarau bakoitzari dagozkion entsegu kopuruak kontuan edukita. Horrexegatik, alderdi positibo ugari sumatzeaz gain, esperientziarekin eta heldutasunarekin aurrera ateratzen diren musika pasarte dezente ere interpretatu zituen. Robert TreviÃ±o zuzendariak izaera handiko bakarlari gazte bat zuen alboan: Pablo Ferrandez biolontxeloa. Haren instrumentua zoragarri loreztatu zen pasarte lasai eta goxoetan, baina obra hasierako sarrera burrunbatsuan eta partituraren unerik arranditsuenetan motz entzun zen. Orkestrarekin jorratzen ari zen elkarrizketetan ez ziren maila berean aritu biak, orkestra ozenegi baitzegoen Ferrandezen esatekoetan eta hori ez baitzen oso mesedegarria izan soinu orekarako. Klarinetearen soinu irekiak, flautaren afinazio arazoren batek —nahiz eta amaierako akordean eskaini zigun azken nota zoragarria izan— eta haize metal sendiaren indar handiegiko parte hartzeak ez zuten entzutea guztiz biribildu, baina baikortasunez begiratuz, aukera polita izan genuen gaur egun den eta etorkizunean biolontxelo jotzaile handia izango den musikari peto hori entzuteko.\nAtsedenaldian indarrak berreskuratu ondoren, Edward Elgarrek Ingalaterrako errege izandako Eduardo VII.ari eskaini zion bigarren Sinfonia proposatu zigun orkestrak. Orkestrazio aldetik oso mamitsua, milaka Ã±abardura ia ordubeteko iraupena duen obra handi horretan. Eta, esan bezala, pintzelkada asko albo batean geratu ziren, dena ezin da bere gain hartu eta interpretazio egoki batetik ez ziren pasa orkestrako kideak. Denboraldia luzea eta intentsoa izan da, eta edozein ekintza fisikotan ohikoak izaten diren nekeak sumatzen dira jada musikari batzuengan, batez ere haize egurrean. TreviÃ±ok bide onetik zuzendu zuen orkestra, magia handirik gabe, normaltasuneko ikuspegia finkatzeko desioan, eta oinarriak ondo iltzatu zituen alde horretatik. Nota luzeekin zer egin airean geratu arren, esaldi bakoitzaren amaierak sentikor itxi zituen, emanaldi dotore bat koroatu arte.]]> https://www.berria.eus/paperekoa/1984/024/001/2019-05-08/instrumentuen_hitzak.htm Wed, 08 May 2019 00:00:00 +0200 Arkaitz Mendoza https://www.berria.eus/paperekoa/1984/024/001/2019-05-08/instrumentuen_hitzak.htm\nZuzendaria: Robert TreviÃ±o. Egitaraua: Gustav Mahlerren 9. sinfonia. Lekua: Donostiako Kursaal auditoriuma. Eguna: Maiatzak 6.\nOrkestrako instrumentuak hitz egiten hasten dira. Heriotza, itxaropena, osagai ezberdinen antolaketa eta aldibereko anabasa urtzen dira Gustav Mahlerren 9. sinfonia honetan. Lehen aldiz, atal geldoak hasieran eta amaieran, obraren erdian Ländler eta Burleske oldarkor bat kokatuz. Normalean, sinfonia bateko hiru edo lau atalen artean erlazio estuko osotasun bat bilatzen saiatzen gara, baina honetan Mahlerrek lau musika txatal obratzar erraldoi batean biltzen ditu, eta funtsezko helburua iradokitzen instrumentuen esanei. Euskadiko orkestra gogotsu aritu zen; atal txiki asko elkartu zituen interpretazio honetan, bakoitza sakontasunetik landua, Robert TreviÃ±o zuzendariaren markarik aipagarrienaren isla: atal bakoitza sakontasun deigarrian aztertuta.\nBakarlari batzuk goi mailan aritu ziren; normalean ezkutuan agertzen diren piccoloa, kontrafagota eta ingeles adarra zoragarri beren elkarrizketetan. Ahoskatze eta esate guztiak distiratsu jaso genituen, konpromiso handiko nota bakun horiek TreviÃ±oren interpretazioan dotore txertatuta. Beste alde batetik azkenaldian aske eta zoriontsu dabiltzan instrumentuek maila ikusgarria eman zuten: klarinete bakarlariak eta bigarren biolinak. Amaieran, tronpeta bakarlariak sinfoniako esaldirik erromantikoena heriotzaren baikortasunetik loreztatu zuen, ordubeteko intentsitate eta neketik freskotasun ahaire bat bakanduta. Lurrarekiko maitasuna, bakean bizitzeko gura, naturako baliabideez gozatzeko beharra eta heriotzaren agerraldiak dakartzan barne gatazkak trinkotasunetik lotu zituen TreviÃ±ok; instrumentu guztien hitzak ordenatu, sailkatu eta prosodia ulerkor eta hedatzaile bat eraikita. Musika ilunabar sentikor honetan, musikak biziaren barne heriotza maitasunez omendu zuen; beraz, musika instrumentuek jarrai dezatela hizketan!]]> https://www.berria.eus/paperekoa/1897/040/001/2019-04-09/kontrolpean.htm Tue, 09 Apr 2019 00:00:00 +0200 Arkaitz Mendoza https://www.berria.eus/paperekoa/1897/040/001/2019-04-09/kontrolpean.htm\nKontzertu hasieran jorratutako Anton Webernen Langsamer Satz M78 obran loreztatutako soinu argitsua Johannes van Bree ezezagunaren Allegro-an gehiago indartu zen, honako honetan hari laukote egituran ordenatuz, talde bakoitza zelula mamitsu bat izanik. Azkenik, hain famatua den Anton Dvoraken Serenata. Bertan, ganbera taldea libreago zebilen, dena hain kontrolpean izateak dakarren hoztasunetik aldenduz. Biolak etekin onean, bigarren biolinak lehenengoei galdera-erantzun desafioan bero, eta biolontxeloak soinu burrunba dotorean.]]> https://www.berria.eus/paperekoa/1928/030/002/2019-03-13/mito_eta_kito.htm Wed, 13 Mar 2019 00:00:00 +0100 Arkaitz Mendoza https://www.berria.eus/paperekoa/1928/030/002/2019-03-13/mito_eta_kito.htm\nJarraian musika txekiarra iritsi zen Anton Dvoraken bitartez; hemen denetarik pasatu zen Zukermanen batuta jolasaldian. Soinu oreka falta tronboi taldearen garrasiei esker, haize eta hari instrumentuak bide zuzenetik aldenduz, Perownek konpondu ezin zituen akatsak. Baina Zukerman musikari petoa da, eta, edonola ere, orkestra sentikor entzun zen. Musikariak gustura zeuden mitoaren aginduetara, eta hori eskertzekoa da.]]> https://www.berria.eus/paperekoa/1905/032/001/2019-03-12/gazteen_egia.htm Tue, 12 Mar 2019 00:00:00 +0100 Arkaitz Mendoza https://www.berria.eus/paperekoa/1905/032/001/2019-03-12/gazteen_egia.htm\nBeren deitura omentzeko, Gustav Mahlerren sinfonia bat aukeratu zuten, hirugarrena, eta obra honetan gazteen egia, laÃ±otasuna eta malgutasuna argi asko adierazi ziren musika eratzean. Maila altua, batez ere, tronboi eta tronpa bakarlariek erakutsi zuten, baina bikaintasuna lortzeko baliabide batzuk ez ziren guztiz tinko txertatu. Jonathan Nott zuzendariak Mahlerren musikan dakarren esperientzia txalogarria izan da gazte hauentzat, baina sinfoniaren pasarte batzuetan bateratasuna iheska ibili zen. Tronpeta jotzaile batentzat, sinfonia honen bakarkako pasartea zailtasun handiko ardura da, eta honakoan goiko notetan urduritasunak azaldu ziren, helduen orkestra askotan uxatzen ez diren urduritasun berberak. Donostiako Orfeoiko emakumeek eta txikiek energia iturri bereziarekin loreztatu zuten partitura, Orfeoi Txikiak bereziki. Mahlerren 2. Sinfonia-n bezala, mezzosopranoaren agerraldia beharrezkotzat sentitzen da, eta erronka honetan Elena Zhidkovaren ahotsa apropos sentitu zen. Orkestra kideen esaldi sormena eta melodia guztien esanahia garbi asko agertu zituen Nottek, kontzertuan entzundakoa intentzio osoz biribilduta zegoela begi bistan utziz. Gazteen egia, gizartearen begia.]]> https://www.berria.eus/paperekoa/1886/027/001/2019-02-16/esperientzia_berrien_bila.htm Sat, 16 Feb 2019 00:00:00 +0100 Arkaitz Mendoza https://www.berria.eus/paperekoa/1886/027/001/2019-02-16/esperientzia_berrien_bila.htm\nIkusmenak esperientzia gozagarria zuen bitartean, entzumena amodio eta gorroto pasadizoetan murgilduta zebilen. Andoni Mercero biolinista aparta zirraragarri aritu zen concertinoaren rolean, sekulako maila erakutsiz bere solo guztietan, Haydnen lau sinfoniak urreztatzeraino. Baina zuzendaritza lanetan makaltasuna nabarmenegia izan zen: Levy-Thiebautek bateratasunetik aldendu zuen orkestra, soinu oreka apurtuz, eta akordeak ez ziren soinu bakarrean entzun, bikaintasunetik urrun. Azken kontzertuetan orkestrak aurrerapauso handia eman duen esparru batean ere kale egin zuen; soinua neutroa izan zen ordubete luzean, ez zuen dinamika kontuetan aldaketa handirik landu eta, hala, interpretazioa triste samar jaso zen. Miyuki Kaneik, Barryko kondesaren rolean, eta Mickael Contek, Luis XVI.arenean, emanaldi txukuna egin zuten, gorputz mugimendu guztiak solte eta erraztasun harrigarriz erakutsiz. Laburbilduz, esperientzia erdibidean geratu zen: ikusi bai, entzun ez.]]> https://www.berria.eus/paperekoa/2018/032/002/2018-11-29/biolontxeloa_ahoan.htm Thu, 29 Nov 2018 00:00:00 +0100 Arkaitz Mendoza https://www.berria.eus/paperekoa/2018/032/002/2018-11-29/biolontxeloa_ahoan.htm\nBestela, Francesco Paolo Tostiren L'ultima canzone, Ottorino Respighiren Lagrime nahiz Pioggia, eta harribitxiz apaindu zuen Ermano Wolf-Ferrariren O si che non sapevo kantuetan maila gaindiezinean aritu ziren, denbora luzez ahaztuko ez ditugun interpretazio handiak egiteraino. Agian, Kursaaleko auditoriuma ez zen hiriko agertokirik egokiena kantu errezital bat entzuteko, zubia gurutzatu bezain pronto Viktoria Eugenia antzokia hor izanda, baina poloniarraren ahotsa lehengai fresko askorekin hedatu zen Kursaaleko azken ilaretaraino. Bikain asmatu dute antolatzaileek Piotr Beczala gure artera gerturatuz; Kursaal Eszenari ere txaloak!]]> https://www.berria.eus/paperekoa/1936/032/001/2018-11-13/dotorezia_kiloka.htm Tue, 13 Nov 2018 00:00:00 +0100 Arkaitz Mendoza https://www.berria.eus/paperekoa/1936/032/001/2018-11-13/dotorezia_kiloka.htm\nIaz, Musika Hamabostaldian entzun genuen orkestra hau, eta aurten ere lehengai berberak plazaratu ditu agertokian. Soinu biribil baten bilaketan hobetzeko dagoen haize egurra, emankor eta zehatz agertzen den haria —horra hor biolontxelo talde sutsua— eta haize metal erosoegi bat; zuzen eta ziur jotzearekin nahikoa dutenak. Tinbal jotzailea Gimenoren eskuin eskuari leial, eta, osagai guztiak elkartuta, orkestra zuzen eta zorrotz bat, duela urtebete komentatu nituen ardatz berberetan. Eta parekotasun honi jarraiki, gaurkoan ere bakarlari bikain bat: Vilde Frang biolin jotzaile norvegiarra. Zoragarri soinuan, txundigarri partituraren bilakaera adierazkorrean, eta fintasuna, lehen esan bezala, tonaka barreiatu zuena auditoriumean. Orkestra bigarren maila batean ondo ezkutatu zen bakarlariari askatasun guztia eskainiz; erabaki zuhurra oso.]]> https://www.berria.eus/paperekoa/2175/040/002/2018-11-11/gaur_ikusi_bihar_entzun.htm Sun, 11 Nov 2018 00:00:00 +0100 Arkaitz Mendoza https://www.berria.eus/paperekoa/2175/040/002/2018-11-11/gaur_ikusi_bihar_entzun.htm\nAtsedenaldi osteko Sibeliusen 3. Sinfonia norabiderik gabe zuzendu zuen, ez genekien non zeuden partituraren unerik azpimarragarrienak; notak jendartera dotoreziarekin jaurti ziren, baina inongo kohesio edo egitura trinko sendorik ikusarazi gabe. Andantino con moto pasartean, zatituegia izan zen pultsu adierazpena, musikariei jariakor arnasten utzi gabe. Zuzendari eza nabarmentzean, bakoitzak bere atriletik ahal zuen hoberen deskribatu zuen musika; honela, Birgit Kolar kontzertinoaren zuzendaritza eskertzekoa izan zen. Laburbilduz, entzun baino gehiago ikusi egin behar zen kontzertua izan da denboraldiko bigarren hau.]]> https://www.berria.eus/paperekoa/1987/043/001/2018-10-28/ausardiaren_kukurruku_egitea.htm Sun, 28 Oct 2018 00:00:00 +0200 Arkaitz Mendoza https://www.berria.eus/paperekoa/1987/043/001/2018-10-28/ausardiaren_kukurruku_egitea.htm\nAuditoriuma piztuta utzi zuen haize egurrezko bakarlariak eta Oramok bikain erabili zuen indar hori Sergei Prokofieven 6. Sinfonia handia murtxikatzeko. Bigarren Mundu Gerrako tragedia omentzeko idatzi zuen errusiarrak, aurreko Sinfoniaren garaipenetik ihes eginez. Nahiz eta orduko gobernuak musika obra derrigortu beren ideologiatik kontrajarrian sentitzen zutelako, kritikak zoragarriak izan ziren, baita honetan ere. Oramo dotore berriz ere, orkestrako instrumentu talde bakoitzaren lehen mailako kalitatearekin Ã±abardura pila nabarmenduz. Oboea, tronpeta eta tronpa taldea bereziki txalogarri, ez ohiko obrak egitaratu behar direla frogatuz, ea arduradunek ausart jarraitzeko ekimena azaltzen duten.]]> https://www.berria.eus/paperekoa/1867/027/001/2018-09-04/handitasunaren_balioa.htm Tue, 04 Sep 2018 00:00:00 +0200 Arkaitz Mendoza https://www.berria.eus/paperekoa/1867/027/001/2018-09-04/handitasunaren_balioa.htm\nZaila zait atalen bat nabarmentzea, obraren erritmo lasai eta baketsua minutuero mamitzen joan baitzen. Egitura aldetik, Sarasatek jariakortasuna begitan hartu zuen, eta ez zuen inondik inora askatu, nahiz eta une jakinen batean bitxikeriaren bat azpimarratzeko emozio puntu bat falta. Maximilian Schmitt harmailetan eta gailurretan. Handitasunaren balioa jendartetik luzatu zuen tenor alemaniarrak, hitz jarioan eta intentzioan bikain sakonduz. Beharrezkoa genuen bere partaidetza! Amaieran nekeak eta etenaldi faltak afinazio arazoak ekarri zituen orkestrako flauta laukotean, eta horrek tronboi baxuaren oihartzuna eta gizonezko zein emakumeen ahots uluak gorabeheratan jarri zituen, elkar entzunean akats orokor bat eraginez. Pena handia! Egonkortasunean eta sorpresa berezirik gabe bizi izan dugun hilabete honi amaiera handia eskaini dio Musika Hamabostaldiak, tamaina eta kalitatea eskutik joan daitezkeela frogatuz.]]> https://www.berria.eus/paperekoa/2032/033/001/2018-09-02/ados_jarri_gabe.htm Sun, 02 Sep 2018 00:00:00 +0200 Arkaitz Mendoza https://www.berria.eus/paperekoa/2032/033/001/2018-09-02/ados_jarri_gabe.htm\nJaialdiko azken egunean jorratu behar den Hector Berliozen Requiem ikaragarriak behar dituen musikari pila aprobetxatuz, bezperan Igor Stravinskiren Udaberriaren Sagaratzea planteatu zuen orkestrak. Erabaki logiko honetan erosoago sentitu zen musika taldea, nahiz eta aipagarria izan Brahms alemaniarra orkestra alemaniar baten eskuetan lurrindu egin daitekeela. Stravinski errusiarrean haize egur itxurosoa, tronboi talde dotorea eta bigarren biolin intentsu batzuk azpimarratu ziren. Obraren lehenengo zatia den Lurraren jaurespena esanguratsu, podiumetik zehaztasun gutxirekin baina atriletan lanean gogor hasi ziren. Harrigarritasunetik urrun koka genezake orkestra hau, lanarekiko zintzotasun leialean, baina bihotz taupada ero eta pasiotik aldenduta.]]> https://www.berria.eus/paperekoa/1908/027/001/2018-08-31/gure_euskal_festa.htm Fri, 31 Aug 2018 00:00:00 +0200 Arkaitz Mendoza https://www.berria.eus/paperekoa/1908/027/001/2018-08-31/gure_euskal_festa.htm\nTxalapartan Harkaitz Martinez de San Vicente eta Mikel Ugarte, Thierry Biskariren ahots inguratzailea eta EÃ±aut Elorrietaren pasioa ederki ulertu zen bidaia honetan. Ander Zulaikaren perkusioa sotiltasun osoz jaso zen Elena Martinez de Murgiaren ganbazko biolaren arku jorratzeekin batera, XV. eta XVI. mendeetako musikak goraipatzeko hain beharrezko ziren erritmo kutsatzaileak erakusteko. Baina emanaldiko unerik hunkigarrienetariko bat Easo Eskolania eta talde honen hurrengo belaunaldi den Araoz Gaztearekin iritsi zen. Gorka Miranda zuzendariak txalo zaparrada izugarriak jaso zituen azaldutako lana premiatuz; hemen ditugu hiriko haur ahotsik esanguratsuenetakoak eta Jesus Guridiren Ave Maria eta gure Gabriel Olaizolak idatzitako Haurtxoa seaskan kantak ikaragarri entzun ziren Lore Lopezen eta aurretik gabon kanta bat eskaini zuen MaÃ±ex Artolaren ahotsetan.\nCarlos Mena musikaren funtzio guztietan iaiotasun apartekoan; kantuan zer esanik ez, haize egurrezko txistu jotzaile gisa duin eta panderetan jostagarri, euskal musika omentzen zen egun honetan bakoitzak barnean sentitzen zuena erakusteko unea zelako, inongo lotsarik gabe, hain ezkutuan gorde ditugun erritmoak, melodiak, eta batez ere hitz esanak airera jaurti eta hegan hasteko ordua iritsi delako. Biskariren Elurra IruÃ±ean leun eta dotore eta Elorrietaren Haika mutil kantan Labeque zigilua zeraman piano soinu inguratzailea koroatze unea prestatzen hasi zen. Maurice Ravelen Bolero famatua txalaparta, kaskabel, danbor, bi piano eta panderetarekin josi zen, inoiz ahaztu beharko ez litzatekeen Zulaikaren kaxa joaldi hipnotikoaren inguruan. Eskerrik asko Mena eta Labeque, herrira hurbildu eta ekoizpen honetan denok parte hartu dugula dirudien sentsazioa helarazteagatik.]]> https://www.berria.eus/paperekoa/1934/026/002/2018-08-29/gehiegi_eta_gutxiegi.htm Wed, 29 Aug 2018 00:00:00 +0200 Arkaitz Mendoza https://www.berria.eus/paperekoa/1934/026/002/2018-08-29/gehiegi_eta_gutxiegi.htm\nZuzendaria: Ivan Fischer. Lekua: Donostiako Kursaaleko auditoriuma. Eguna: Abuztuak 27.\nBudapesteko orkestraren bigarren eta azken kontzertuan errusiar mendi ero baten igoera eta jaitsierak bizi izan genituen. Gehiegi, Donostiako Orfeoiak planteatutako ehun ahotsak Wolfgang Amadeus Mozarten Konfesorearen bezpera solemneak interpretatzeko. Gutxiegi, Xabier Anduaga tenor donostiarrak gure artean izan dituen musika aukerak. Gehiegi arriskatu zuen abesbatzak gregoriano musika txataletan aukeratutako ahotsekin, baina emaitza txalogarria izan zen. Gutxiegi, Anduaga salbu, beste ahots bakarlariek eskaini zuten kalitatea, egokitasun bakun bat eskaintzeko gure artean baditugu maila hobean loreztatuko hainbat izen. Gehiegi ez du irauten Mozarten obrak, motz geratzen da abesbatzaren agerraldia, eta, agian horregatik, ez da auditoriumetan gehiegi interpretatzen obra xelebre hau. Gutxiegi, Christina Landshammer sopranoaren egitekoa bere Laudate Dominum ederrera arte; hor bai inguratzaile eta polit erakutsi zituen bere musika ezagutzak.\nOrfeoian ekite garbi eta zuzenago baten falta sumatu nuen sopranoetan, azkeneko aldian nabarmenki iragate prozesuan dagoen esparrua, ahots oso gazte eta interesgarrien loraldia sendotu arte. Ivan Fischer ere ez zen bikaintasun paregabean azaldu prezisio aldetik, Mozartek behar duen garbitasuna lainotuz, batez ere biolontxeloen harmonia oinarrian, gorabeheraren bat edo beste agerian utziz. Erabaki bitxiak ere gehitu behar ditugu interpretazio honetan: haize metal hirukotea garaiko instrumentuekin jorratzeak soinu mota bat iragartzen du, eta abesbatzako ehun ahotsekin kontrajarrian jartzen da, bolumen aldetik desorekak azalduz. Bikaintasunean atsedenaldi bat hartu zuen Fischer maisuak.\nGustav Mahlerren 4. Sinfonia ez da sinfonia bilduman gehien interpretatzen den horietakoa, baina Mozartekin zerikusi nabarmenak ditu melodien tratamenduan, eta oso aproposa izan da aukeraketa. Hasierako Bedächtig; nicht eilen —nahita, presarik gabe— zoragarria izan zen musikari bakoitzak argi asko zekielako zer eta non zegoen musika nota bakoitzaren helburua. Haize egurra dantzaka, harizko instrumentuak soinu biribilean eta haize metala galde erantzun aipagarrietan. Fischerrek guztiz biluzi zuen partitura, orkestra atal bakoitzari zegokion arropa jantziak aukeratuz. Amaieran, Landshammer berriz ere agertokira bueltatu zen Sinfoniaren koroatze zerutiarrari bihotzeko goraldia txertatzeko. Sentipenak hobe gehiegitasunean bizi, gutxiegi den oro epe luzera bihozmin bilaka daitekeelako.]]> https://www.berria.eus/paperekoa/2038/025/001/2018-08-28/izaera_itzela.htm Tue, 28 Aug 2018 00:00:00 +0200 Arkaitz Mendoza https://www.berria.eus/paperekoa/2038/025/001/2018-08-28/izaera_itzela.htm\nErakustaldi batetik bestera pasatu ginen atsedenaldiaren ostean; Budapesteko lagunak aulkietan ondo armatuta Johannes Brahmsen 1go Sinfonia irakiten jarri zuten. Goi mailako interpretazio zentzudun bat jaso zen, Fischerrek edozein Ã±abardura urreztatzeko obsesioa duelako. Haize egurra bere kontaketa propioan, oboeak klarineteari galdezka, honek flautari erantzuten eta fagota elkarrizketan parte hartzeko desioan. Lehen biolin trinkoek, kontrabaxu sakonek eta biolontxelo pasiodunek lilura handiko esaldi amaigabeak lotu zituzten, Brahmsek behar duen pisu malgutasuna ederki neurtuz. Etengabe emate horretan, agian bolumena gehiegizkoa iruditu zitzaidan haizearen laguntzaile roleko pasarteetan, baina Fischerren izaeran txertatuta dagoen lehengaia dugu ezaugarri hori, eta kasu honetan hobe horrela uztea, izaera handiko orkestra bat ez baita egunero gure belarrietara iristen.]]> https://www.berria.eus/paperekoa/1981/029/001/2018-08-26/pianoarekin_nahikoa.htm Sun, 26 Aug 2018 00:00:00 +0200 Arkaitz Mendoza https://www.berria.eus/paperekoa/1981/029/001/2018-08-26/pianoarekin_nahikoa.htm\nRotterdamgo Orkestra Filarmonikoa\nZuzendaria: Yannick Nezet-Seguin. Pianista: Yefim Bronfman. Lekua: Kursaaleko auditoriuma. Eguna: Abuztuak 24.\nYefim Bronfman pianista amerikarrak eskaini zuen Franz Liszten 2. Kontzertua aurtengo Musika Hamabostaldiko harribitxi bihurtu da. Pianotik proposatutako Liszta ez zen suziri tekniko galaktikoetara mugatu, eta hasieratik, Rotterdamgo orkestrari beste soinu leunago bat exijitu zion. Interpretazio umila, egia tantaz zipriztindutako egundoko kalitatea. Kursaal auditoriumeko Steinway pianotik bakarlari pila bat pasatu dira azken urteotan, baina Bronfmanek oparitu zigun soinua gutxitan jasotzen den horietakoa da. Gozamen horretan Yannick Nezet-Seguin zuzendaria ere partaide izan zen, piano jole jakintsu bat zuelako alboan.\nRotterdamgo orkestrako musikariak maila ikaragarrikoak direla argi asko nabarmendu zen, batez ere harizko instrumentuetan, kontzertino andere garrantzitsu baten magalean. Podiumetik zetorren show-an ez zuten parte hartu nahi, eta orain arte beren zuzendari nagusi izan den kanadarrari begi-bistan erakutsi zioten talentu handia dutela atril askotan. Bitartean Nezet-Seguin bere kontzertuan zebilen, beretzat zuzentzen, Wolfgang Amadeus Mozarten Haffner Sinfoniako Allegro spiritoso eta Minuetto ataletan baxuak ito arte, arnasketarik gabe. Orkestra honen elkar entzuna ez da sakonegia eta haize metalaren nota luzeek ez zuten adiskideen erantzuna entzuteko aukerarik eskaini.\nPianoaren erakustaldiaren ostean Nezet-Seguinek Piotr Ilitx Txaikovski berri bat asmatu zuen, bere 4. Sinfonian inongo arrazoirik gabeko artikulazioak proposatuz eta berriz ere aurrean zituen musikariak entzun gabe, dena azkarregi edota geldoegi, musikaren arnasbideak sentitu gabe. Fagotaren bakar hotsa zoragarria izan zen Andantino amaieran —oboeak ikas dezala— eta haize metalaren indarra zuzenegia jaso zen, soinu zabal handi baten kontra. Pizzicato-etan zuzendariaren proposamena dibertigarri jaso zen, nahiz eta abiadura kontzeptuetan trabak azaldu eta amaierako Allegro con fuoco hain kaltegarri den Presto eroan, musika eskalak gora eta behera sakabanatuz, ezer ulertu gabe. Orkestrakideak zuzendaria baino musikari hobeak direnean, epe luzera arazoak suertatzen dira, ea beste batean ekoizten duen soinua entzuteko gai den Nezet-Seguin.]]> https://www.berria.eus/paperekoa/1979/023/001/2018-08-24/agur_eta_kaixo.htm Fri, 24 Aug 2018 00:00:00 +0200 Arkaitz Mendoza https://www.berria.eus/paperekoa/1979/023/001/2018-08-24/agur_eta_kaixo.htm 10. Sinfonia eta Wunderhorn-Lieder eta J. Brahmsen 2. Sinfonia. Lekua: Donostiako Kursaal auditoriuma. Eguna: Abuztuak 22.\nHanburgo hiriko orkestrak Musika Hamabostaldian egin du geldialdia, eta gutxienez beste ordubetez entzuteko irrikan geratu naiz. Nire azken musika kritikako Egoki eta jator izenburua alemaniar hauei txertatzeko gura berbera izan dut: dena ongi, dena bere lekuan, baina zerbait falta zen une oro. NDR orkestrak hari talde zoragarria du afinazioan, soinuaren tratamenduan, kalitate itzela instrumentu bakoitzaren ekarpenean, baina emozioa ez genuen ez Gustav Mahlerren, ez Johannes Brahmsen obretan nabari. Krzystof Urbanski zuzendari poloniarrak ez zuen gehiegi lagundu sentsazio hori saihesten. Berriz ere egoki aritu zen, batuta garbiarekin, baina musikariak ez zituen beren aulkietatik altxarazi, eta orkestraren kalitate maila lasai asko abia zitekeen txundigarritasunerantz.\nBakarlari bat genuen egitarauan, eta ez nolanahikoa gainera! Christian Gerhaher baritonoak Mahlerren Wunderhorn abestiak maisutasunez erakutsi zituen, ahotsarekin nahi zuena egiten. Baliabide askoko urrezko ahotsa du alemaniarrak, eta Urbanski zuzenaren ondoan entzuleen bihotzeraino iritsi zen, emanaldiko txalo zaparradarik beroenak jaso arte. Hain ezaguna den Urlicht abestian, etenaldiei musikalki behar bezalako zentzua txertatu zien, eta Hanburgoko orkestraren epeltasunarekin batera, aparteko dotoreziarekin interpretatu zuen.\nHaize egurrean, klarinete eta oboea emankor, haize metala talde soinu bikainean, eta biolak esanguratsu. Orkestra alemaniarrak jator biribildu zuen hain barnean sentitzen duen Brahms, baina emoziotik urrun; berriz ere, gehiago espero nuen. Hasierako Allegro non troppo, ez alai ez agudo, makalegi, eta azkeneko Allegro con spirito-ra arte ez genituen Hanburgoko kideak sutsu entzun. Amaieran, gure Agur Jaunak ereserkiarekin agur berezia eskaini ziguten, eta ni, aldiz, kaixo baten desioarekin geratu nintzen. Orkestra beranduegi iritsi zen gure bihotzetara.]]> https://www.berria.eus/paperekoa/1898/030/002/2018-08-18/egoki_eta_jator.htm Sat, 18 Aug 2018 00:00:00 +0200 Arkaitz Mendoza https://www.berria.eus/paperekoa/1898/030/002/2018-08-18/egoki_eta_jator.htm\nJudith Jauregi eta Lina Tur Bonet\nLekua: Donostiako San Telmo museoa. Eguna: Abuztuak 16.\nHamarkada oso bat bete da Judith Jauregi pianista donostiarrak Musika Hamabostaldian egin zuen estreinalditik. Interprete Gazteen zikloan entzuteko aukera izan genuen, nahiz eta bere talentua aski ezaguna izan, hiriko hainbat lehiaketa eta kontzertutatik. Oraingoan, ganbera musikara zuzendutako San Telmo museoko ziklo garrantzitsuan aritu da donostiarra, eta berriz ere arrakasta lortu du, haren lanak kalitate handiko harribitxiak dituelako. Lina Tur Bonet biolinista du bidelagun. Plaza askotan iaioa da, eta, entzundakoa baloratuta, hobeto aritzen da musika barrokoaren espezializazioan; halere, irudia, presentzia eta erantzuna ikusita, heldutasun oparoko biolinista pisutsua da. Ez dut nolanahi adierazi pisuarena, errezital guztian arkua pisutsu eta gozotasun faltarekin erabili zuelako.\nTur Bonetek arazoak izan zituen pianotik zetorren soinu biribilera egokitzeko Joaquin Turinaren Euterpe-an, Christoph Willibald Glucken Orfeo eta Euridize melodian nahiz Claude Debussyren Sonata-ko Interméde pasartean. Abiaduran eta arnasketetan fin aritu zen bikotea, baina musika esaldi bakoitzarekin egin beharreko tratamenduan ikuspegi ezberdinak nabari ziren taularen gainean. Biolinistak esaldikapen luzeei mozketa gehiegi ziriztatu zizkien. Hala ere, emanaldi egokia eta jatorra izan zen orokorrean, eta entzuleen isiltasuna, goraipatzekoa. Maurice Ravelen Sonata-n askoz erosoago sentitu nuen biolina; solte, aske, eta, batez ere, baikor, dotorezia handiko soinuaren bila. Une bereziak pilatzen joan ziren, eta Manuel de Fallaren Suite espainiarra-n bikaintasunera iritsi zen elkar ulertzea Nana zein Polo abestietan. Judith Jauregiren pianoa harmonia liluragarriz hornitutako estalkia izan zen biolina zerutar azal zedin. Emanaldiaren amaieran, bi oparitxo: etxeko Aita Donostiaren Bat-batian preludioa, eta Jules Masseneten Thaisen meditazioa famatua. Gau polita, musika saio politago batentzat.]]> https://www.berria.eus/paperekoa/1873/024/001/2018-08-14/italiarraren_bila.htm Tue, 14 Aug 2018 00:00:00 +0200 Arkaitz Mendoza https://www.berria.eus/paperekoa/1873/024/001/2018-08-14/italiarraren_bila.htm\n'Italiarra Aljerren' opera\nZuzendariak: Paolo Arrivabeni (musika) eta Joan Anton Rechi (eszena). Lekua: Donostiako Kursaaleko auditoriuma. Eguna: Abuztuak 11.\nZorrotza izan naiz urteotan Musika Hamabostaldiko operarekin, nahiz eta aurrekontuan motz aritu eta eskuetan zutenari etekinik oparoena ateratzen saiatu. Halere, aurten, Musika Hamabostaldiak opera berreskuratu du, abeslarien maila, oro har, gorantz abiatu da, eta, batez ere, opera batean parte hartzen duten mila lehengaien bataz besteko kalitatea oso interesgarria izan da; zorionak! Joan Anton Rechik Kursaaleko agertokiaren baliabide guztiei etekin zoragarria atera zien, eszena asko zabalduz eta sakoneran jauregiaren handitasuna islatuz. Komiko, bitxi, xelebre eta irribarretsu sentitu zen Giacomo Rossiniren opera; mutil gazte batzuek andre itxurarekin sekulako etengabeko mugimendua sorrarazi zuten, zorabiatze eroak tartean. Aria nagusi baten unean trafiko handia baldin badago agertokian, ikuslearen arreta desorienta daiteke, baina Rossinigan ohiko senti genitzake astintzeak.\nOrkestrari eta musika zuzendariari, lehendabizikoz, ez diot inongo trabarik ipiniko. Erabat ahaztu ginen euretaz, eta hori seinale oso ona da. Paolo Arrivabeni, esperientzia handiko maisua opera kontuetan, erne aritu zen erritmo aldaketetan, eta, nahiz eta ahots txikiko abeslariak bolumenean gailendu, saihetsezina izan zen askotan gertatzen den desoreka hori. Abeslarietan, baina, entitu dugu desoreka. Protagonista italiarra ez dakit non zebilen, Marianna Pizzolato mezzosopranoaren ahotsa hain leun eta xume jasotzeak harritu egin ninduen. Bere arietan ahalegin apur bat egin zuen, besteetan ezer gutxi —boskotea ez zuen kantatu!—, baina goazen iluntasunetik ateratzera: Santiago Ballerini tenorra, izugarri! Hamabost urte daramatzat Kursaaleko auditoriumeko kontzertuak entzuten, eta sekula ez dut «bravo» bat oihukatu. Joan den larunbatean, bada, nire lehen deiadarra jaurti nuen Languir per una bella aria zoragarria entzutean. Argentinarraren ahotsa hirian behar dugun operaren irudi da. Eskerrik asko, Ballerini!\nEtxeko Arantza Ezenarrok Elvira dibertigarri bat erakutsi zigun; Nahuel di Pierro baxuaren Mustafaren rola tenorraren mailan txalogarri; Joan Martin Royoren Taddeo emanaldiko ahotsik emankor eta biribilena izan zen, bai musikan bai eszena kontuetan, adierazgarritasun apartarekin. Easo abesbatza, berandu erritmoan eta solte eszenan.]]> https://www.berria.eus/paperekoa/2093/025/003/2018-08-11/iazkoari_jarraiki.htm Sat, 11 Aug 2018 00:00:00 +0200 Arkaitz Mendoza https://www.berria.eus/paperekoa/2093/025/003/2018-08-11/iazkoari_jarraiki.htm\nLekua: Donostiako San Telmo Museoa. Eguna: Abuztuak 9.\nUrtebete igaro da zehazki The Brahms Project-en azken agerralditik. Iazko Musika Hamabostaldian idatzitako kritika berrirakurri dut, eta honela izendatu nuen: Hiru gehi bat, ez da beti lau, Enrique Bagaria pianista besteengatik nabarmenduz. Oraingoan, taldeari bilakaera sendoa nabaritu diot; helduago jardun du, elkarri gehiago entzunez, eta bakarlarien ahaireak nabarmendu gabe. Halere, Josep Colomeren iazko biolinaren arku tratatze tentsioduna errepikatu da aurten ere, soinu biribil eta batez ere zerutiarra guztiz zokoratuz. Joaquin Riquelme biola taldearen ardatz bilakatu da, Bagariaren izar rola alde batera utziz. Biolatik intentzio handiko interpretazioa entzun zen, soinu epelean, laukotearen erditik denei musikaren nondik norakoak garbi adieraziz. Egonkorrena David Apellaniz izan zen, biolontxeloan; berriz ere euskal musikari bat gure agertokietatik urrun ospearen txaloak jasotzen, sinestezina! Erritmoa beti lurrari itsatsita, lehor, zehatz eta dotore.\nAurtengo Musika Hamabostaldiaren leitmotivari, mitoa eta tradizioari keinu egiteko, Christoph Willibald Glucken Orfeoren heriotza pasarte famatua jo zuten biolinak eta pianoak, azukre kilo bat baino gozoago, erromantikoegi eta fintasunetik urrun. Agindutakoa bete eta gero, Johannes Brahmsen Opus 25 Laukotea-n intentsu azaldu ziren lau musikariak. Hala eta guztiz ere, The Brahms Projectekoek intentsitatea jatetxe bateko menu osoa txuletoiez josita agertuko balitz bezala ulertzen dute; hau da, dena eman, pisutsu eta bolumen handian, haragi puska erraldoiak bata bestearen jarraian. Brahmsek, baina, baditu une malenkoniatsu eta inguratzaileak ere, musikari bakoitzak barnerantz jo beharko lituzkeenak. Franz Schuberten Amuarraina boskoterako Uxia Martinez kontrabaxua gonbidatzea interesgarria izan zen. Bertan, pianotik soinu lasai eta dotoreago bat eta biolinetik zakartasun eta kalitate baxuagoko soinu bat entzun ahal izan ziren. Eztitsu eta maitasun osoz tratatutako pasarte isilek gutxiegi iraun zuten; The Brahms Project gehiagotasunerantz abian zen segituan, intentsitaterako bidaian.]]>


Itzulika egiteko prest — dantzan.eus\nHemen zaude: Hasiera › Hemeroteka › Itzulika egiteko prest\nItzulika egiteko prest\nOion Katxi beste urte batez agertuko da Oionen, San Anastasio eta San Bizenteren omenezko jaian\nUrteetako ohiturek osatzen dute San Anastasio eta San Bizenteren omenezko jaien ardatza, baina bestelako hamaika ekitaldi ere izaten da. Igandean, arratsaldeko zortzietan, agintariak udaletxean bilduko dira, ohi bezala. Elizarako bidea egingo dute Katxi buru dutela, berdez eta gorriz jantzita. Segizioari bidea egiteko arduraduna izan da Katxi historian, eta lastoz betetako zorro bat erabiltzen du erdian dauden herritarrak bidetik kentzeko. Elizara heltzean, herritarrei dien errespetua adierazteko, itzulika ezaguna egingo du, Jaietako zinegotziak herriko ikurrina pasatzen duen bitartean. Udaletxerako bidea hartuko dute gero modu berean, Katxiren itzulikarekin.\nASTELEHENA EGUN HANDIA. Astelehenean bilduko da jende gehien, jaietako egun handia da eta. Santuen omenezko kantaldia egingo dute gaueko 04:15ean. Agintariak udaletxean bilduko dira eguerdian, aurreko egunean bezala, elizarako bidea hartzeko Katxi buru dutela. Jaietako hirugarren itzulika egingo du Katxik meza hasi aurretik. Meza bukatuta udaletxera abiatuko da berrio segizioa, baina pizgarri berezi batekin. Santu Zaindarien Dantza egingo dute Irule kultur elkarteko kideek itzulerako bidean.\nAzken ohitura bat bete behar da Katxik udaletxearen aurrean jaietako azken itzulika egin aurretik. Zezentxoa deitzen diote ohitura horri Oiongo biztanleek. Orain dela hainbat urte zezen bat agertu zen ustekabean prozesio aurrean. Zezena ez zen mugitu eta ez zen ezbeharrik egon. Zezen txiki bat eta toreatzaile bat erretzen dira hori gogoratzeko.\nZer: San Bizente eta San Anastasioren omenezko jaia. Non: Oionen. Noiz: Urtarrilaren 20tik eta 22ra arte.


Produkzioak eman dezake eboluzio biologikoarekin analogia bat egiteko aukera. Lasai, ez dut neoliberalismoak egiten duen bezala hautapen naturala erabiliko handiak txikia jaten duen kapitalismo basatia justifikatzeko. Gorputza-gogoa dikotomiaren dimentsioan koka gaitezen.\nMilioika urtetan, biologiaren eboluzioa gorputz fisikoen mailan eman dela esan genezake, maila molekularrean gertatzen diren mutazio eta hautapenekin. Aldaketa hauek biziraupenerako onuragarriak diren heinean mantentzen eta zabaltzen dira. Historiako punturen batean, gizakia eboluzio hau gainditzera datorrela esan genezake, bere burua hautapen biologitik aparte kokatuz. Horrela, perfektu izatetik urrun dagoen nolabaiteko meritokrazia honetan, hautapen psikologiko baterantz mugitzen ari garela esan dezakegu, non pertsonalitateak, buru gaitasunek edo garatutako balio etikoek pertsona baten bizitza balditzatzen duten.\nUrte askotan gauza berdina gertatu da industria ekonomiarekin. Fabrikazio mailan mugitzen zen ekonomia: fabrikatzen zuenak kontsumitzaileak ezarritako behar eta moden arabera moldatzen zuen bere produktu osoa. Eta funtzionalitate arraskatatsuak fabrikatzailetik fabrikatzailera hedatzen ziren. Badirudi produkzio fisikoaren [hardware-aren] zentraltasun hau, eboluzio biologikoaren modu berean, mugara iristen ari dela. Ikus ditzagun Google [software] enpresaren bi adibide:\nLehenengoa, Google-en NEXUS telefono mugikorra da. Sakelekoaren hardware-a, produkzio fisikoa, nork egiten duen eta alderdi gogorrak zer eskaintzen duen gero eta gutxiago axola zaio azken erabiltzaileari (patrikan sartzeko tamaina egokia badu gutxienez). Horren adibide da azken lau urtean NEXUS gailuak fisikoki eraiki dituzten enpresak lau izan direla (hurrenez hurren, HTC, Samsung, LG eta Motorola). Jendeak Google-ek eskainitako software-aren ezaugarriei begiratzen dio, gaitasun birtual berriei, gauzen gogoari.\nBigarrena, etorkizunera begira Google bera inbertsio handiak egiten ari den kotxe auto-gidatu edo autonomoen kasua da. Europan ardura handiarekin begiratzen dira kotxe autonomo hauekiko Google eta bestelako software-garatzaile erraldoiek egindako mugimenduak. Azken finean, telefono mugikorrena negozio berri bat da eta Europa negozio hortatik kanpo geratu da ia hasieratik (Alcatel eta Nokia adibide), baina autogintza Europako ekonomiaren ardatz nagusia dugu. Zentraltasuna software-aren erraldoiek hartuz gero, ekonomiaren ardatza berarekin batera mugitu daitelekeelako.\nAlde batetik, gogorraren ekonomiatik gogoaren ekonomiaren trantsizio honetan, gurean estruktura falta zaigula dirudi kotxe autonomoarena bezalako proiektu bat garatzeko. Horrelakoak Google bezalako erraldoien esku bakarrik daudela dirudi, baina ez du zertan horrela izan. Beste aldetik, gogorraren ekonomiak ere birmoldaketa behar duela esango nuke GUZTIA hartzetik alderdi puntual batzutara mugatzeko. Gauzen diseinua eta gauza fisikoen sintesi modu berriak izan daitezke alderdi puntual hauek.\nAnalogiarekin amaitzeko, espazio esploratzaileentzako garaia da: adimen, espezie forma eta biologia oinarridun gauzen bila bidaiatzeran ausartzen direnen garaia.


Berriak – 2 orrialdea – Bilbao Kultura\nProposamen honetan, Logroñotik Bilbora joateko eta itzultzeko bidaia proposatzen da, bi ibilbidetan banatuta (Logroño-Bilbo eta Bilbo-Logroño), Logroñotik abiatuta azaroaren 13an eta Bilbotik azaroaren 14an. “Tan cerca” ekimenak Bilboko, Logroñoko eta Santanderko udalak biltzen ditu. Hiru hirien helburu estrategikoen artean maila ekonomiko eta sozialean kultura aberastasun-iturri izatea eta kultura kontsumitzen duten herritarrei mesede egingo dieten kultura-politiketan lankidetzan… […]\nErakusketa azaroaren 30era arte egongo da ikusgai sarrera librearekin. EXPODISTRITO programa Bilboko Udalaren ekimena da, hiriko arte-adierazpenak deszentralizatu eta artista berri eta ezagunen lana jendaurrean aurkeztu nahi duena. (Bilbon, 2021eko azaroanren 4an).- Expodistrito, Bilboko Udalak antolatutako aldi baterako erakusketa deszentralizatuen zikloak, bihar, azaroak 5 ostirala, inauguratuko du “Tantaka. Aske Rot Punkt Art ” erakusketa,… […]\n(Bilbon, 2021eko azaroaren 5ean).- Bilboko Udalaren kultur agendak, datorren asterako, azaroaren 8tik (astelehena) 14ra (igandea), hitzordu hauek izango ditu: ARTE ESZENIKOAK –BILBOKO ZIRKUITUA BILBOKO ZIRKUITUA barrutiko Udaltegietara itzuli da, tokiko eszena bultzatzeko eta antzerkia hiriko auzoetara hurbiltzeko asmoz. Programa honek antzerki eta dantza talde berriek beren lanak eszenaratu eta jendaurrean partekatzeko… […]\n(Bilbon, 2021eko urriaren 29an).- Bilboko Udalaren kultur agendak, datorren asterako, azaroaren 1etik (astelehena) 7ra (igandea), hitzordu hauek izango ditu: ARGAZKINETA “Argazkineta”-ko protagonista furgoneta bat da. Oraingo honetan, Santutxu auzoa zeharkatuko du, auzoko oroimena marrazten lagundu nahi duenaren bisitaren zain. “Argazkinetak” auzotarrak gonbidatzen ditu argazkiak zuri-beltzean edo koloretan (paperean edo digitalizatuan), diapositibak eta negatiboak, bideoak edo… […]\nTopaketa honek edizio berriari erreparatuko dio eta Haizetzo eta Ningraren emanaldiarekin hasiko da. Ondoren, musika ibilbide luzea duten WomanPowah (La Basu; VitterSweet, Kenna I, “Las Tea Party DJs”ko Lorena eta Mad Muasel) etorriko dira, berriro elkartu baitira jaialdian parte hartzeko. Bazter Fest 19:00etan hasiko da eta sarrera librea izango da lekuak bete harte. Ekimen hau… […]


Bilkurak hilabetero egin dira, udako etenaldia salbu: guztira hamar.\nAurreko urteetan bezala, eta beti bere baliabide urrien mugapean, saiatu da batzorde hau onomastika alorreko euskararen jagote-lana egiten, batez ere herri-administrazioetakoek onomastika alorra begirunez eta legeari so eginez erabil dezaten.\n1996an argitaratu nahi den deituren izendegiaren prestatze-lanetan, irizpide orokorrak finkatu dira lehenik eta ondoren, irizpide horietaz baliaturik, deitura-multzoak aztertu, eztabaidatu eta onartu dira banan-banan.\nAztertze-onartze lan hau irizpideei so eginez baina tokian tokiko erabilera kontuan izanik burutu da, beti ere euskal deiturei dagokien idazkera egokia emateko asmoz.\nDatu nahikorik ez dagoen deituretan batzordeak hurrengo argitalpenerako uztea erabaki du, eta ondorioz deituraren bat ez bada azaltzen eskatzaileak zuzenean jo beharko du Euskaltzaindira.\nBatzordeak, 1995ean zehar, Euskal Deituren Izendegia izeneko argitalpenean joango diren deituretatik hauek ikusi ditu:\n- 5.000 deitura aztertu ditu, A-G letren artekoak.\n- 4.000 deituraren idazkera onartu du, A-G letren artekoena.\nExonomastikako hitz zerrendak\nBatzordeak exonomastika alorreko zenbait gairi buruzko txostenak prestatu eta eztabaidatu ditu, eta kasuan kasuko proposamenak euskaltzainei bidali zaizkie, ondoren Euskaltzaindiak, hala baderitzo, gai honetaz erabakia har dezan.


Guraso Eskola 0-16 urte bitarteko seme-alabak dituztenentzatUrnietako udala | Urnietako udala\nGuraso Eskola 0-16 urte bitarteko seme-alabak dituztenentzat\nEgitasmo honen bidez 0-16 urte bitarteko seme-alabak dituzten gurasoen hezitzaile papera indartu nahi da, haien seme-alaben heziketari eta garapenari buruzko hausnarketa eta analisi pertsonala eginez.\nLanduko diren gaiek lotura izango dute adin ezberdinetako seme-alaben ezaugarriekin; heziketarako joerak eta jarraibideak, maitasuna, komunikazioa, garapenaren estimulazioa eta gatazken bideraketak, guraso bezala haien buruaz duten pertzepzioa nola hobetu, haien gaitasunetan duten konfiantza areagotu, eta eguneroko estresa bideratzeko baliabideak handitu, besteak beste.\nTaldeak eta ordutegiak urritik maiatzera\n0-6 urte: astelehen bat hilean 14:30-16:00 (euskaraz eta gaztelaniaz)\n7-11 urte: astearte bat hilean 17:30-19:30 (gaztelaniaz)\n12-16 urte: asteazken bat hilean 18:00-20:00 (gaztelaniaz)\nMatrikula: 25 € banakakoa eta 40 € bikoteak\nLudoteka zerbitzua: 5-11 urte bitarteko haurrentzat, betiere, izen-emate orrian beharra adieraziz gero.\nIzena emateko datak eta lekuak: irailaren 9tik urriaren 4ra\nUrnietako ikastetxeak (seme-alabek Urnietan ikasten badute).\nBERTAN – Herritarren Udal Arreta Zerbitzua (Udaletxea).\nGazte Informazio Puntua (Idiazabal 13, behea).\nAita, Ama edo Tutorearen izen-abizenak *\nSeme-alabaren adina *\nLUDOTEKA (5-11 urte) *\nIkastetxearen izena *\nKobrantza egiteko kontu zenbakia (24 digitu) *\nOharra: izen emate kopuru minimo bat beharko da taldea martxan jartzeko. Era berean, herrian erroldatuta ez dauden pertsonek parte hartu ahal izango dute soilik plazak libre geratu badira.\n← Ostadarraren kolorez margotu dira herriko hainbat banku dibertsitate sexualaren eta berdintasunaren aldeko mezua zabaltzeko\nUrnietako hainbat komertziok erosketa eskaerak online egiteko aukera eskaintzen dute ilarak murrizteko\nUrnietako Udalak lanean jarraitzen du ez-ohiko egoera honetara egokituta\nTxakurra paseatzera atera behar da animaliaren dokumentazioarekin\n" 7 x 2 " equals toberdin


Gabonak, Gabonak... — Gaztezulo\nGabonak, Gabonak... https://www.gaztezulo.eus/albisteak/gabonak-gabonak https://www.gaztezulo.eus/@@site-logo/logoa.png\nGailu teknologikoak ilusioz hartu ohi diren opariak dira. Horien artean izarrak ‘Smartphone’ eta tabletak dira. Halakoren bat eskuratzeko asmotan bazabiltza, hona jakin beharreko kontu batzuk.\nGehien erabiltzen ditugun gailu teknologikoak dira Smartphone eta tabletak; etxeko ordenagailu pertsonalak alde batera uztea ere lortu dute. Uztaileko GAZTEZULOn etorkizunean eramango ditugun telefonoak aztertu genituen (pantaila kurbatuak edota gailu modularrak aipatu genituen), baina horiek oraindik ez dira merkaturatu. Beraz, oraingoan, merkatuan dauden gailuei buruzko gidatxoa osatu dugu.\nSmartphone zein tablet bat erosterakoan, kontuan hartu beharreko ezaugarri garrantzitsuenetako bat pantailaren tamaina da. Normalean, gailuen arteko ezberdintasunik nabarmenena horixe izaten da. Telefonoei dagokionez, azkenaldian fabrikatzaileak pantaila handien aldeko apustua egiten ari dira. Adibidez, iPhone 6ak 4,7 hazbeteko pantaila du eta iPhone 6 Plus-ak 5,5 hazbetekoa. Googlek ere bere azken telefonoa aurkeztu du, Nexus 6a, eta honek 6 hazbeteko pantaila du. Beraz, iraganean geratu ziren 3,7 hazbeteko pantailak. Horregatik, hasiera batean pantaila handiegiak iruditu dakizkigukeen arren, pixkanaka txikiak baztertzen joatea izan daiteke onena, fabrikatzaileek markatzen dituzten tendentziek eragina izaten baitute, adibidez, gero sortzen diren aplikazioetan.\nTableten alorrean, aldiz, pantailaren tamainak ez du aldaketa handirik izan azkenaldian, eta ohikoek indarrean jarraitzen dute: 7, 9 eta 10 hazbetekoek. Tabletak eta telefonoak gauza ezberdinetarako erabiltzen dira, oro har, baina ikusi dugunez, telefonoak 6 hazbetetako pantailetara hurbiltzen doazen heinean, funtzionalitate guztiak gailu bakarrean izateko aukera ere hurbilago dago. Horregatik, modan jartzen dagoen kontzeptuetako bat phablet delakoa da; tabletaren funtzioak bete ditzakeen telefonoa izendatzeko erabiltzen da. 5 eta 7 hazbeteko pantailadun telefonoei dei diezaiekegu horrela, adibidez, aipatu ditugun iPhone 6 Plus eta Nexus 6ari. Momentuz halakorik eskuratzeko asmorik ez baldin baduzu, tableta izan daiteke zure aukera.\nTelefono zein tableten kasuan, garrantzitsuena sistema eragilea dela esan daiteke. Oro har, merkatuan gehien saltzen diren gailuek Android edo iOS (iPhone eta iPad-ek) sistema eragilea erabiltzen dute. Zentzu horretan, aipatzekoa da Androidek azken bertsioa atera berria duela, 5.0 Lollipop izenekoa. Gaur egun dendetan dauden gailu gehienek 4.0 eta honen osteko bertsioak dituzte instalatuta, horregatik, garrantzitsua da gailu berri bat erosterakoan 5.0 bertsioa erabili ahal izango duen ala ez galdetzea.\nHala ere, guztia ez da Smartphone eta tableta. Urtean zehar bestelako teknologia interesgarriak ere hizpide izan ditugu orriotan, beraz, zuen etxeko hemerotekara jo eta berrirakurri droneei, jarduera fisikoaren monitorizaziorako eskumuturrei edota 3D inprimagailuei buruzko erreportajeak. Horiek guztiak ere punta-puntako opari biakinak izan daitezke!\nMundu osoko egunkariak biltzen dituen ataria da. Den-denak daude!\nA- cero azul\nEl Hematocrítico barrea eragiteko iturri agortezina da. Joaquín Torres arkitekto espainolaren jantzien gainean esaten duenarekin, ezingo diozu algarari eutsi!\nLan bila ari bazara, plataforma honen bitartez aukera duzu zure Interneteko presentzia guztia bildu eta aurkezpen txartel digitala egiteko.


Gaztetxearen X. urteurren jaia zapatuan - Elgeta - Goiena.eus\nGaztetxearen X. urteurren jaia zapatuan\nIrati Agirreazaldegi 2006-03-17 12:35\nZapatua, gaztetxearen hamargarren urteurrena ospatzeko jaia egingo dute.\nOtsailean eta martxoan barrena hainbat ekitaldi egin dituzte eta asanbladakoak gustura geratu dira. Hitzaldia bertan behera geratu bazen ere, umeen egunean eta pasa den asteburuko tailerretan gustura ibili ziren. Hanka-palo, txalaparta, malabare eta pandero tailerrak egin zituzten, hain zuzen ere.\nOrain arteko ekintzarik arrakastatsuena joan den barikuan egindako berbaldia izan zen. Bertan, hamar urteotan gaztetxearekin harremana izan duen jendeak hartu zuen parte batez ere. Elkartutako 30 lagunen artean gaztetxearen orainaz eta geroaz egin zuten berba.\nLuze jo zuen berbaldiak; 22:00etatik goizaldeko ordu biak arte egon ziren anekdotak kontatzen, eztabaidan...\nHamargarren urteurreneko ekitaldiak amaitzeko bihar, zapatua, egun osoko jaia egingo dute. Eguna trikipoteoarekin hasi eta herri bazkaria egingo dute gero. Antolatzaileen esanetan, aurten txartelak merkeago ipini dituzte hamargarren urteurrena izanik ahalik eta jende gehien elkartzea nahi dutelako.\nBazkariaren ostean ere ez da jai girorik faltako. Trikitixa doinuei bertsolarien kantuak gehituko zaizkie. Eguna amaitzeko musika izango da: The Uski's taldea zen etortzekoa baina azken unean ezin direla etorri azaldu dutenez, Trapatoni taldeak joko du; DJ Bull izango da ondoren.


| Sakeleko telefonoen mundua gero eta harrigarriago!euskaljakintza\nSakeleko telefonoen mundua gero eta harrigarriago!\nBy Ngarmendia on 2006(e)ko martxoak 1 in orokorra\nSakeleko telefonoen sektorea abiadura bizian hazten ari da eta egunetik egunera merkatuan gero eta zerbitzu gehiago eskaintzen dituzten mugikorrak aurki daitezke. Berrikuntza nagusiak, nahiz eta oraindik gutxi batzuek bakarrik eskura ditzaketen, orain hilabete gutxi zientzia-fikziotzat joko genituzke.\nAzken aldiko berrikuntza nagusia sakeleko telefonoaren bidez Interneten ibiltzeko banda zabalaren ekarpena da, ordenagailuekin egin ohi den moduan, modu merkean nabigatzea erraza delarik. Honez gain, aukerari probetxua ateratzeko hainbat zerbitzu kaleratu dituzte, hala nola, telebista ikusteko sistemak, alokairuan edo salgai dauden etxebizitzak ikusteko aukera edota kafeak, goxokiak edo tabakoa, makinetan txanponik gabe erostekoak. Gainera, mugikorren artean ezinbestekoa den itxuraren alderdia kontuan hartuta kaleratu dituzte hauek guztiak; tamaina txikiko mugikorrak, potentzia handiagoko antenak…\nMakinetan kafea eta tabakoa erosi ahal izango da mugikorraren bidez, hemendik lau edo bost urtera\nBartzelonan egin zen 3GSM kongresuan eman zituzten ezagutzera sakelako telefonoen azken berrikuntzak.\nNokia da nagusi mugikorren merkatuan, atzetik Sony ericson duela\nHonen haritik, ordenagailuen ADSL sistemaren antzera, mugikorretan ere nabigatzeak birusak eta antzekoak izateko aukera ematen du, eta jada merkatuan da mugikorrentzako lehen antibirusa.\nHorrek gero eta menpekoago egingo gaituela pentsatzen ariko zarete asko eta asko baina zalantza barik ezetz esan zuten Bartzelonako kongresuan. Laguntza handia izango omen dira baliabide hauek guztiak. Nahi duenak modu manualean egin ahal izango baititu ordainketak eta, bestalde, behar duenak edota nahi duenak saleleko telefonoa erabiliz.\nBukatzeko GPSen munduan ere aurrera pausoak eman direla aipatu behar da, orain telefonoaren banda zabalarekin informazio ugariagoa jasotzea errazagoa izango delarik.\nMapa jakinetan, errepideren bat obretan badago jakingo dugu, orain arteko GPSarekin, ordea, ez\nHau guztia esanik, argi ikusten da egunetik egunera gehiago harritzeko moduko berrikuntzak sortu eta martxan jartzen direla eta ziurrenik ez dira mugikorretan ezagutuko ditugun azkeneko adaketak izango.\nOliver eta Benji\nMundu galduaren bila